مملكة هنڭاريا (1000–1301)

كانت **مملكة هنغاريا** في لعصور لوسطانية المتوسطة قوة إقليمية في أوروبا الوسطى. بدات الوجود ديالها ملي تتوج إسطفان الأول، الخاقان الكبير د المجريين، كـ مليك في عام 1000 ولا 1001. هو زير السلطة المركزية وبزز على التباع ديالو باش يقبلوا المسيحية. وخا كاع المصادر المكتوبة كتاكد غير على الدور اللي لعبوه الفرسان والرجال د الدين الألمان و الطاليانيين في هاد العملية، إلا أن طراف كبيرة من المعجم المجري ديال الفلاحة والدين تخاذ من اللغات السلافية. الحروب الأهلية والثورات الوثنية، ومعاهم المحاولات د الأباطرة د الإمبراطورية الرومانية المقدسة باش يوسعوا السلطة ديالهم على هنغاريا، هددوا الملكية الجديدة. تبتات الملكية في العهود د لاديسلاوس الأول (1077–1095) و كولومان (1095–1116). هاد الحكام حتلوا كرواتيا و دالماتيا بدعم من واحد الطرف من السكان المحليين. بقاو هاد جوج بلايص محتفظين بالإدارة الذاتية ديالهم. الورثة د لاديسلاوس وكولومان — خاصة بيلا الثاني (1131–1141)، بيلا الثالث (1176–1196)، أندراس الثاني (1205–1235)، و بيلا الرابع (1235–1270) — كملوا هاد السياسة د التوسع جيهت شبه جزيرة البلقان والأراضي اللي شرق جبال الكاربات، ورجعوا المملكة ديالهم وحدة من القوى الكبيرة في أوروبا د لعصور لوسطانية.

بسبب الأراضي الكبيرة الخاوية، والمناجم د النقرة والدهب والملح، ولات هنغاريا الوجهة المفضلة للمستوطنين اللي جايين أساساً من ألمان، و طاليان، و الفرنسيين. هاد المهاجرين كانوا أغلبهم فلاحين اللي ستقروا في الفيلاجات، ولكن شي وحدين كانوا حرفيين وتجار، وهما اللي بناوا أغلب المدينات د المملكة. المجي ديالهم لعب دور كبير في تشكيل لعيش الحضري، والعادات والثقافة في هنغاريا د لعصور لوسطانية. الموقع د المملكة في الملتقى د الطرق د التجارة العالمية شجع على تعايش د بزاف د الثقافات. الإبداعات د العمارة الرومانيكية، و القوطية، وعمارة عصر النهضة، مع الأعمال الأدبية اللي مكتوبة بـ اللاتينية، كتاكد بلي الطابع الكاطوليكي هو اللي كان مسيطر؛ ولكن كانوا حتى مجتمعات د الأرثوذكس وأقليات عرقية ماشي مسيحية. اللاتينية كانت لغة القانون، الإدارة والقضاء، ولكن "تعدد لغوي" ساهم في البقاء د بزاف د اللسونات، من بينهم عدد كبير د اللهجات السلافية.

سيطرة الأراضي الملكية في البدية ضمنات للملك مرتبة عالية، ولكن البيع والتفريق د الأراضي الملكية خلى تبان وحدة المجموعة د ملاك الأراضي صغار، اللي تعرفوا بـ «الخدام الملكيين». هما اللي بززوا على أندراس الثاني يخرج البولا الذهبية ديالو، اللي كاتعتبر «واحد من الأمثلة اللولة د القيود الدستورية اللي تحطات على السلطة د شي ملك أوروبي» حساب (فرانسيس فوكوياما). تلقات المملكة ضربة كبيرة بسبب الإجتياح المغولي د 1241–42. موراها، ستقروا المجموعات د الكومان و اليازيج في الأراضي المنخفضة الوسطانية، وجاو مستوطنين من مورافيا، و پولونيا، وبلايص خرين قريبة. تصويب القلاع من طرف الملاك الإقطاعيين، اللي شجعوه الملوك مورا ما نسحبوا المغول، وصل لـ تطوير «إقاليم» عندها نوع من الإدارة ذاتية وكايحكموها «مغناطات قويين» (Oligarchs). شي وحدين من هاد المغناطات تحدوا السلطة د أندراس الثالث (1290–1301)، اللي كان لخر د ذكور د سلالة الأرباديين الأصلية. الموت ديالو تبعاتها فترة د لفراغ د العرش والفوضى. وما ترجعات السلطة المركزية تال البدية د عام 1320
## الخلفية التاريخية

المجريين (الماديار)، ولا الهنغاريين، حتلوا حوض الكاربات في اللخر ديال لقرن 9 والبدية ديال لقرن 10. هنا لقاو سكان أغلبيتهم كايتكلموا باللغات السلافية. ومن الموطن الجديد ديالهم، بداو كايشنوا هجمات ديال النهب ضد فرانسيا الشرقية، وإيطاليا، ومناطق خرى في أوروبا. هاد الهجمات ديالهم حبسها لإمبراطور الروماني المقدس المستقبلي أوتو الأول، اللي غلبهم في معركة ليشفيلد عام 955.

كانوا الهنغاريين كايعيشوا في عائلات أبوية، اللي كانت منظمة في عشائر كاتشكل قبائل. الاتحاد القبلي كان كايترأسو الخاقان الكبير، اللي كان ديما فرد من العائلة اللي منحدرة من أرباد، القائد ديال الهنغاريين في الوقت ديال استيطانهم للأرض. المؤلفين ديال داك الوقت وصفوا الهنغاريين بالبدو، ولكن ابن رسته ووحدين خرين زادوا بلي كانوا حتى كايحرثوا الأرض. العدد الكبير ديال الكلمات اللي خداوها من اللغات السلافية كايتبت بلي الهنغاريين تبناو تقنيات جديدة ونمط عيش مستقر كتر في أوروبا الوسطى. التعايش ديال الهنغاريين مع المجموعات العرقية المحلية كايتبان حتى في الآثار ديال "ثقافة بيجيلو بردو"، اللي بانت في منتصف لقرن 10. الاكتشافات الأثرية — شي قطع فيها كتابات قصيرة — كاتشير لاستخدام كتابة رونية خاصة في هنغاريا د لعصور لوسطانية، ولكن هاد الكتابة ما عمرها تستعملات لأغراض إدارية ولا قانونية.

وخا كانوا وثنيين، الهنغاريين أظهروا تسامح مع المسيحيين واليهود والمسلمين. التجار المسلمين واليهود والمجريين من هنغاريا كانوا كايزوروا بانتظام الأسواق في براغ، وكايتبادلوا الذهب والعملات البيزنطية بالعبيد والقزدير والفرو. ولـ "بيرياسلافيتس"، اللي كانت مركز تجاري مهم على نهر الدانوب السفلي، كانوا الهنغاريين كايجيبوا لخيول والنقرة. لكنيسة لبيزنطية كانت هي اللولة اللي نجحات في التبشير وسط القادة ديالهم: في عام 948 الهوركا، وحوالي عام 952 الجيولا، تعمدوا في لقسطنطينية. في المقابل، الخاقان الكبير غيزا اللي حكم من أوائل تسعينات لقرن 10 تلقى المعمودية في لكنيسة اللاتينية. بنا القلاع واستدعى محاربين أجانب باش يطور جيش جديد مبني على الخيالة التقيلة. غيزا رتب حتى الزواج ديال ولدو، إسطفان، مع جيزيلا من بافاريا، اللي كانت أميرة من عائلة الأباطرة الرومانيين المقدسين.

ملي مات غيزا في عام 997، ولدو اضطر يحارب على الخلافة ديالو ضد كوباني، اللي كان أكبر فرد في عائلة أرباد. وبمساعدة الخيالة التقيلة الألمانية، خرج إسطفان هو الرابح في المعركة الحاسمة ديال هاد الصراع في عام 998. طلب التاج الملكي من لبابا سيلفستر الثاني (999–1003)، اللي وافق على الطلب ديالو بموافقة لإمبراطور أوتو الثالث.
## مملكة "باتريمونيالية" (شخصية)

### لـمليك سانت إسطفان (1000–1038)

تتوج إسطفان كأول مليك لهنغاريا إما في 25 دجنبر 1000، ولا في 1 يناير 1001. تبت الحكم ديالو بسلسلة ديال الحروب ضد حكام محليين كانوا شبه مستقلين، بحال خالو جيولا الثالث، والقائد القبلي القوي أجتوني. بين القوة العسكرية ديال المملكة ديالو ملي جرى على الغزو ديال لإمبراطور الروماني المقدس كونراد الثاني في عام 1030. كانت المستنقعات، والعوائق الطبيعية، والحواجز اللي مصاوبة من الحجر ولا التراب ولا الخشب كاتوفر الدفاع على الحدود ديال المملكة. وكانت واحد المنطقة واسعة كاتسمى Gyepü كاتخلى خاوية بالعاني لأغراض دفاعية على طول الحدود.

[190px|تصغير|يسار|لـمليك [إسطفان الأول|سانت إسطفان ومرتو كايأسسوا كنيسة في أوبودا]]

طور إسطفان دولة كتشبه للملكيات اللي كانت في أوروبا لغربية في داك الوقت. كانت الأقاليم (Counties) هي الوحدات الأساسية ديال الإدارة، وهي مناطق منظمة حول القلاع وكايترأسها مسؤولين ملكيين كايتسماو إسپان (Ispáns) أو كونتات. أغلب القلاع في أوائل العصور الوسطى كانت مصاوبة من التراب والخشب. أسس إسطفان أبرشيات وعلى الأقل رئاسة أساقفة وحدة، وأسس أديرة بندكتية. فرض بلي كل عشرة ديال الفيلاجات خاصهم يبنيوا كنيسة رعية. الكنايس اللولة كانت بنايات خشبية بسيطة، ولكن البازيليكا الملكية في سيكشفهيرفار تبنات بالطراز الرومانيكي.

مع دخول التسلسل الهرمي للكنيسة الكاطوليكية، ولات اللاتينية هي اللغة المسيطرة في الحياة الدينية وإدارة الدولة، وخا شي مواثيق ملكية ربما تكتبات باليونانية. كان مفروض على الأساقفة يزودوا رجال الدين المحليين بالكتب الدينية، وكانوا الملوك كايتبرعوا بانتظام بالمخطوطات للأديرة. أول الأعمال الأدبية اللي بقات كاينة تكتبات باللاتينية في عهد إسطفان. الأسقف جيرارد من تشاناد، اللي جى من البندقية، كمل شرح باللاتينية على فصل من سفر دانيال في هنغاريا. لخص إسطفان الآراء ديالو في إدارة الدولة حوالي عام 1015 في كتاب وصايا للملوك كايتسما "التنبيهات" (Admonitions). وباش يأكد بلي "البلاد اللي عندها غير لغة وحدة وعادة وحدة هي بلاد ضعيفة وهشة"، ركز على الفوائد ديال مجي الأجانب أو "الضيوف". القوانين ديالو كانت كاتههدف لتبني نمط حياة مسيحي، وخا بالقوة. حمى بخصو صالزواج المسيحي ضد تعدد الزوجات والعادات التقليدية لخرى. الصباط والسماتي المزوقة وداكشي ديال الموضة الوثنية حتى هو غبر. عامة الناس بداو كايلبسو كبابط طوال ديال الصوف، ولكن الرجال الأغنياء بقاو لابسين قفاطن ديال الحرير مزوقين بالفرو.

مرسوم لـمليك إسطفان على خطيفة البنات:
"إيلا شي محارب غواه الفساد وخطفت شي بنت باش تكون مرتو بلا موافقة والديها، قررنا بلي البنت خاصها ترجع لوالديها، وخا يكون دار ليها شي حاجة بالقوة، والخاطف خاصو يخلص عشرة ديال التيران على هاد الخطيفة، وخا يكون من بعد دار الصلح مع والديها."
— إسطفان الأول: 27 (1000–1038)

من الناحية القانونية، كان المجتمع الهنغاري مقسم لأحرار وأقنان (عبيد الأرض)، ولكن كانوا حتى مجموعات وسطانية. كاع الأحرار كان عندهم الحق القانوني باش يملكوا العقارات، ويقاضيو، ويتقاضاو. أغلبهم كانوا مرتبطين بالملك ولا بشي إقطاعي غني، وفقط "الضيوف" هما اللي كان عندهم الحق يتحركوا بحرية. وسط الأحرار اللي عايشين في أراضي تابعة لقلعة، كان محاربي القلعة كايخدموا في الجيش، وناس القلعة كايحرثوا الأرض، ولا كايصاوبوا السلاح، ولا كايقدموا خدمات خرى. كان على كاع الأحرار يخلصوا ضريبة خاصة كاتسمى "بنسات الأحرار" — تمانية ديال الدنانير للشخص في العام — للملوك. الفلاحين اللي كايتسماو أودفورنيسي (udvornici) كانوا معفيين من هاد الضريبة، حيت كانت الوضعية ديالهم وسطانية بين الأحرار والأقنان. الأقنان نظرياً ما كانش عندهم الوضع القانوني ديال الأحرار، ولكن في الواقع كان عندهم ملكهم الخاص: كانوا كايحرثوا أرض سيادهم بأدواتهم الخاصة، وكايخليو لراسهم ما بين 50 و66 في المية من المحصول.

القوانين والمواثيق ديال إسطفان كاتشير بلي أغلب عامة الناس كانوا كايعيشوا في مجتمعات مستقرة كاتشكل فيلاجات. متوسط الفيلاج ما كاينش كايتعدى 40 كوخ خشبي شبه محفور في الأرض مع فران في القنت. هاد الأكواخ كانت محاطة بساحات كبيرة، وكانت الخنادق كاتفرق بيناتهم باش تبعد الحيوانات وتسمح بزراعة الحبوب والخضرة. بزاف ديال الفيلاجات تسمى على سمية شي حرفة (بحال "Hrnčiarovce" اللي كاتعني الفخار)، وهادشي كايعني بلي السكان كان مفروض عليهم يقدموا خدمة معينة لسيادهم.
## الثورات الوثنية، الحروب، وتثبيت الحكم (1038–1116)

عاش إسطفان الأول مورا ما مات ولدو إميريك، وهادشي تسبب في أزمة سلالة دامت ربعين عام. حيت إسطفان اعتبر ولد عمو فازول ما صالحش للعرش، وعين ولد ختو البندقي بيتر أورسيولو هو اللي يورثو. مورا ما تفقأو عينين فازول وتنفاو ولادو التلاتة، خدا بيتر العرش في 1038 بلا معارضة كبيرة. ولكن بيتر كان كايفضل الأجانب في القصر ديالو، وهادشي نوض عليه ثورة اللي خلاتهم يحيدوه ويحطو في بلاصتو لورد محلي سميتو صمويل آبا. رجع بيتر في 1044 بمساعدة لإمبراطور هنري الثالث وجرى على صمويل، وقبل بالتبعية للإمبراطورية. الحكم ديالو سالا بـ ثورة وثنية جديدة كانت باغا ترجع الوثنية، ولكن اللوردات اللي كانوا باغين يحافظوا على الملكية المسيحية عرضوا التاج على أندراس، واحد من ولاد فازول، اللي رجع وغلب بيتر وقمع الوثنيين في 1046. التعاون ديالو مع خوه بيلا، اللي كان قائد عسكري واعر، ضمن ليهم الرباح على لإمبراطور هنري الثالث اللي حاول يغزي المملكة جوج مرات.

نوضت حرب أهلية جديدة ملي طالب الدوق بيلا بالعرش لراسو في 1059، ولكن ولادو التلاتة قبلوا بحكم سليمان، ولد أندراس الأول، في 1063. في هاد الوقت، كتب الأسقف سانت ماوروس أول عمل ديال سير القديسين في هنغاريا. الملك الشاب وولاد عمو تعاونوا لـ مدة عشر سنين، وغلبوا مع بعضياتهم قبائل البيشنق اللي كانت كاتنهب ترانسيلفانيا في 1068. ولكن الصراع على السلطة رجع ونوض حرب أهلية في 1071، وسالات بتنازل سليمان على العرش لولد عمو لاديسلاوس في أوائل تمانينات لقرن 11. لاديسلاوس خرج قوانين "قاصحة" بزاف ضد المجرمين، ونظم أداء الضرائب والرسوم في الأسواق ولعشور. ومنع اليهود باش يملكوا أقنان مسيحيين، وحاول يدخل المسلمين المحليين (اللي كانوا كايتسماو بوزورميني) للمسيحية.

ملي مات نسيب لاديسلاوس، لـمليك زفونيمير د كرواتيا في 1089، استغل لاديسلاوس الفرصة باش يطالب بالعرش ديال كرواتيا، بدعم من ختو هيلانة المجرية وشي نبلاء من شمال كرواتيا. القوات المجرية حتلات الأراضي المنخفضة، ولكن واحد المطالب محلي سميتو بيتر سناتشيتش قاوم في الجبال. ومع ذلك، بقات كرواتيا وهنغاريا مرتبطين كتر من تسعة ديال لقرون. لاديسلاوس عين ولد خوه ألموس باش يسير كرواتيا، وكان كايحضلو على خوه كولومان في الورثة، ولكن كولومان هو اللي خدا العرش في 1095، وبقات العلاقة بيناتهم مكهربة تال ملي كولومان فقأ عينين ألموس وولدو الصغير بيلا.

غلب كولومان جوج عصابات من "الصليبيين" اللي كانوا كاينهبوا الحدود الغربية، وهزم بيتر سناتشيتش في كرواتيا. كاتقول وثيقة باكتا كونفينتا (وخا كايعتقدوا بلي مزورة) بلي كولومان تتوج ملك على كرواتيا مورا ما دار اتفاق مع 12 لورد محلي. كرواتيا ما عمرها تدمجات بالكامل في هنغاريا، ولكن منطقة سلافونيا ولات مرتبطة بزاف بالتاج المجري. في 1105، قبلات مدن دالماتيا بحال زادار وسبليت بسلطة كولومان مع الحفاظ على حقهم في اختيار أساقفتهم وقادتهم. في هاد المناطق، كان لـمليك كايتمتل بـ حكام عندهم لقب "بان" (Ban)، وفي ترانسيلفانيا كان كايسيرها مسؤول ملكي سميتو "فويفود" (Voivode).

بين كولومان بلي هو مشرع كبير، ولكن كان "خف" من عمو في العقوبات. نظم المعاملات بين المسيحيين واليهود بالكتابة، ومنع بيع العبيد المحليين للخارج. وقوانينو جيهت المسلمين كانت كاتهدف باش يدمجهم في المجتمع المسيحي. الموقع ديال المملكة كملتقى طرق تجارية بين لقسطنطينية وريڭنسبورڭ وكييف خلى التجارة تزدهر.

كانت المملكة قليلة السكان (4-5 د الناس في الكيلومتر المربع). وجود أحياء سميتها "أولاشي" (Olaszi) كايعني وجود "ضيوف" كايتكلموا لغات رومانسية (بحال الطاليان)، وسميات بحال "نيميتي" (Németi) كاتعني وجود مستوطنين ألمان. أغلب السكان كانوا فلاحين كايزرعوا القمح والشعير، والزراعة ديال الدالية (الشراب) كانت مزدهرة في كاع المناطق. الفواكه كانت جزء أساسي من ماكلة الناس، والأديرة هي اللي بدات الزراعة المنظمة ديال شجر الغلة. وخا كانت الغابات الملكية كبيرة، كان مسموح للفلاحين يصيدوا الحوت والوحش فيها. تربية الماشية بقات قطاع مهم، والمجاعة كانت حاجة نادرة بزاف في هنغاريا ديال العصور الوسطانية.
## التوسع والاستيطان (1116–1196)

تميز العهد ديال إسطفان الثاني، اللي خلف باه كولومان في 1116، بحروب فاشلة مع جمهورية البندقية، لإمبراطورية البيزنطية، ودول خرى مجاورة. أول ذكر لـ السيكيلي (Székelys) — وهم مجتمع ديال المحاربين الأحرار كايتكلموا بالمجرية — كان في الحرب اللولة ديال الملك الشاب ضد دوقية بوهيميا. كانوا السيكيلي كايعيشو في مجموعات متفرقة على طول الحدود، ولكن في لقرن 12 تحولوا للمناطق الشرقية بزاف في ترانسيلفانيا. مات إسطفان الثاني بلا ولاد في 1131، وخلفو ولد عمو بيلا الثاني (ولد ألموس الأعمى). في الوقت ديالو، كانت مرتو هيلانة ديال صيربيا هي اللي كاتسير لبلاد، وهي اللي أمرت بمجزرة في حق اللوردات اللي اتهمتهم بلي هما السبب في العمى ديال راجلها.

صعد غيزا الثاني للعرش في 1141 ودار سياسة خارجية نشيطة. دعم أوروش الثاني ملك صيربيا ضد لإمبراطور مانويل الأول كومنينوس، ودار على الأقل ستة ديال الحملات العسكرية لـ "كييف روس" لدعم نسيبو إزياسلاف الثاني. حتى إنه وظف محاربين مسلمين من سهول القوقاز في الجيش ديالو. الرحالة المسلم الأندلسي أبو حامد الغرناطي، اللي عاش في هنغاريا من 1150 لـ 1153، قال بلي غيزا كان "أقوى بـ بزاف من الحاكم البيزنطي" وحكـى بلي القوات ديالو "ما كاتحسبش". وخا أبو حامد بالغ شوية، ولكن الجيش المجري كان فعلاً في نفس مستوى جيوش لإمبراطورية البيزنطية ولا الرومانية المقدسة.

[تصغير|يمين|[شرجم وردي في الكنيسة القوطية في القلعة الملكية في إسترڭوم (أواخر لقرن 12)]]

شجع غيزا الاستيطان في مناطق الحدود. جاو "ضيوف" من الألمان والطاليان والوالون بأعداد كبيرة وسكنوا في منطقة "سبيش" (في سلوفاكيا دبا) وجنوب ترانسيلفانيا. أشار أبو حامد الغرناطي لجبال "فيها بزاف ديال النقرة والذهب"، وهادشي كايأكد أهمية لـمناجم في 1150. حكى حتى على تجارة العبيد، وقال بلي شرا جارية بـ عشرة ديال الدنانير، ولكن الجواري لجميلات كانوا كايتباعوا بـ تلاتة ديال الدنانير مورا الحملات العسكرية. الآثار كاتبيّن بلي المحرات التقيل لكبير بان لأول مرة ملي جاو هاد المستوطنين الجداد، وهادشي بدّل شكل لبلاد من حقول مربعة صغيرة لحقول طويلة وضيقة كاتناسب هاد لـمحاريت لجداد.

خلف غيزا ولدو لكبير إسطفان الثالث في 1162، ولكن عمامو (لاديسلاوس الثاني وإسطفان الرابع) طالبوا بالعرش لراسهم. استغل لإمبراطور مانويل الأول هاد الصراعات وبزز على لـمليك الشاب يتنازل على دالماتيا ومنطقة "سيرميا" للبيزنطيين في 1165. إسطفان الثالث عطى نموذج لتطوير لـمدن ملي منح حريات للمستوطنين الوالون في سيكشفهيرفار، وحماهم من سلطة لإسپان (الكونت) المحلي. ملي مات إسطفان بلا ولاد في 1172، خدا خوه بيلا الثالث العرش، اللي قدر يرجع دالماتيا وسيرميا في تمانينات لقرن 12.

واحد لّيستة من داك الوقت كاتبيّن بلي الدخل ديال بيلا كان كايعادل 32 طن ديال النقرة في العام، وخا هاد الرقم فيه شوية ديال المبالغة. كتر من 50 في المية من المداخيل كانت كاتجي من تجديد العملة والرسوم التجارية. كانت هنغاريا مورد كبير للقمح، لـجلود، لـخشب، لـشراب، لـعسل، لـحوت، ولـمعادن بحال النحاس والقصدير والملح.

ركز بيلا على أهمية تدوين لـمحاضر القضائية، وأمر بضرورة استخدام العرائض المكتوبة. بداو حتى ملاك الأراضي كايقيدوا المعاملات ديالهم بالكتابة، وهادشي أدى لظهور "مراكز التوثيق" في الكاتدرائيات والأديرة. هادشي كايأكد بلي كانت طبقة متعلمة خدامة في لإدارة؛ وفعلاً، بداو الطلاب من المملكة كايقراو في جامعات باريس، أوكسفورد، بولونيا، وبادوفا من 1150. بانو حتى تأتيرات ديال الثقافة الفرنسية في لقرن 12 في مملكة بيلا، والقلعة ديالو في إسترڭوم تبنات بـ الطراز القوطي اللول. كايعتقدوا لـعلماء بلي "الماستر P"، اللي كتب كرونيك "غيستا هنغاروروم" (Gesta Hungarorum)، كان هو الموثق ديال لـمليك بيلا. وأقدم نص مكتوب بـ لـمجرية، اللي هو "خطبة الجنازة والصلاة"، كايعود لأواخر لقرن 12.
## تطور طبقات لمملكة

### عصر لمراديم لدهبية (1196–1241)

[تصغير|يمين|alt=منحوتة كاتبين القديس متى هاز كتاب ومعاه ملاك صغير كايصلي |منحوتة د [متى (رسول)|لرسول متى من الكنيسة الرومانيكية في جاك (لقرن 13)]]

واجه إيميريك، ولد بيلا الثالث واللي خلفو، ثورات نوضها خوه الصغير أندراس. زيادة على هادشي، وبـ تحريض من إنريكو داندولو، حاكم البندقية، حتلات جيوش لحملة الصليبية الرابعة مدينة زادار في 1202. خلف إيميريك في 1204 ولدو الصغير لاديسلاوس الثالث، ولكن هاد لـمليك مات مورا عام، وطلع خوه أندراس للعرش. وبما أنه كان كايقول بلي "أفضل مقياس للمنح الملكية هو أنها تكون ما كاتحسبش"، وزع أندراس طراف كبيرة من الأراضي الملكية على الأتباع ديالو. هادشي خلى الأحرار اللي عايشين في دوك الأراضي يفقدوا الاتصال المباشر مع الملك، وهدد الوضعية القانونية ديالهم. نقصو مداخيل التاج، وهادشي أدى لفرض ضرائب جديدة وتفويض جمعها للمسلمين واليهود، وهاد الطرق الجديدة في تمويل الخزينة نوضات روينا واحتجاجات كبيرة.

تأتر أندراس الثاني بزاف بمرتو جيرتود من ميرانيا، اللي كانت كاتفضل صحابها الألمان، وهادشي أدى للاغتيال ديالها من طرف لوردات محليين في 1213. ونوضات ثورة جديدة ملي كان لـمليك في لأرض لمقدسة في لحملة الصليبية الخامسة (1217–1218). في لخر، واحد الحركة ديال الخدام الملكيين (اللي كانوا ملاك أحرار تابعين للملك نيشّان) بززات على أندراس الثاني يخرج لبولا لدهبية في 1222، اللي لخصات الحريات ديالهم وعفاتهم من الضرائب. البند لخر فيها كان كايعطي الحق للوردات باش "يقاوموا ويعارضوا" لـمليك إيلا خرق هاد القوانين بلا ما يتهموا بـ لخيانة لعظمى.

منعت لـبولا لدهبية حتى توظيف المسلمين واليهود في لإدارة الملكية. هاد المنع تأكد في نسخة جديدة ديال لمرسوم في 1231، اللي عطات الحق لـ رئيس أساقفة إسترڭوم باش يحرم لـمليك كنسياً إيلا تراجع على وعودو. وبسبب استمرار توظيف غير المسيحيين في القصر، وضع رئيس الأساقفة روبرت المملكة تحت لحظر لكنسي في 1232. وتفادياً للمشاكل، حلف أندراس الثاني يطرد كاع المسؤولين اليهود والمسلمين.

حاول أندراس الثاني شحال من مرة يغزي إمارة هاليش. وولدو بيلا الرابع قنع مجموعة من لقبيل د لـكومان باش يقبلوا بسلطة باه في 1228 وأسس منطقة حدودية جديدة (Banate of Szörény) في 1231. خلف بيلا الرابع باه في 1235، وحاول يرجع الأراضي اللي وزعها باه، وهادشي نوض الصداع بينو وبين اللوردات، في الوقت اللي كانوا فيه لـمغول كايزحفوا جيهت لغرب. الملك ساق لخبار لهاد لخطر من عند الراهب جوليان اللي زار المجريين في "هنغاريا الكبرى" (شرق روسيا حالياً) في 1235. موراها، غلب لـمغول لـكومان اللي كانوا مسيطرين على السهول الأوراسية، وهرب القائد ديالهم كوتين لهنغاريا وقبل بيلا الرابع باش يسكن هو وشعبو في السهول المجرية لكبيرة، وهادشي نوض الصداع مع السكان المحليين اللي اعتبروا لـكومان حلفاء ل لـمغول.

### إجتياح لمغول (1241–1242)

[تصغير|يسار|alt=تصويرة مصغرة كاتبين راجل لابس تاج هربان ب لعود وتابعينو خيالة |لـمغول كايطاردو لـمليك [بيلا الرابع مورا معركة موهي]]

طلب باتو خان، قائد الجيوش المغولية، من بيلا الرابع يستسلم بلا قتال في 1240. الملك رفض وأمر اللوردات يتجمعوا في "بست" (Pest). تما ناضت روينا ضد لـكومان وقتل الشعب لـمجري القائد ديالهم كوتين، وهادشي خلى لـكومان يهربوا وهما كاينهبوا في لبلاد. وصل لجيش لـمغولي لكبير عبر جبال الكاربات في مارس 1241. وتلاقات القوات الملكية مع العدو في نهر سايو، فين ربح لـمغول ربحة ساحقة في معركة موهي في 11 أبريل 1241. هرب بيلا الرابع لـ لنمسا فين شدو الدوق فريدريك التاني وطلب فيه الفدية، ومن بعد لجأ لـقلعة كليس في دالماتيا. حتل لـمغول كاع الأراضي اللي شرق نهر الدانوب ونهبوها بالكامل، وحكى الشماس روجر كـ شاهد عيان على الدمار لرهيب اللي وقع في شرق هنغاريا. قطع لـمغول نهر الدانوب ملي جمد في بداية 1242، وكتب الراهب هيرمان من لنمسا بلي "مملكة هنغاريا اللي دامت 350 عام تدمّرات".

ولكن المملكة بقات صامدة. انسحب باتو خان بجيشو كامل ملي وصلو لخبر ديال موت لـخاقان لـكبير أوقطاي خان في مارس 1242. ومع ذلك، كان لإجتياح ولـمجاعة اللي تبعاتو نتائج كارثية؛ على الأقل 15 في المية من السكان ماتوا ولا غبروا. طرق التجارة الدولية تفككات، وهادشي أدى لتدهور مدن تجارية قديمة بحال "باتش" و"أونغفار". غبرات حتى المجموعات المسلمة المحلية، وهادشي كايعني بلي عانوا بزاف في هاد لإجتياح. بزاف ديال لفيلاجات الصغار غبروا، والناس بدات كاتجمع في تجمعات سكنية كبر في النصف الثاني من لقرن 13.
## آـخر ملوك سلالة أرباد (1242–1301)

مورا ما نساحبو لمغول، بيلا الرابع تراجع على السياسة ديالو باش يرجع أراضي التاج لقديمة. في عوض هادشي، عطا أراضي كبيرة للأتباع ديالو، وشجعهم يبنيوا قلاع ديال لحجر ولبرلي. بدا موجة جديدة ديال الاستيطان اللي نتج عليها مجي بزاف ديال الألمان، والمورافيين، والبولونيين، والرومانيين. لـمليك عاود عرض على لـكومان وسكنهم في السهول اللي في جنبات نهر الدانوب وتيسا. ويبدو بلي حتى واحد لمجموعة ديال لآلان، اللي هما جدود شعب ليازيج، سكنوا في لـمملكة في نفس لـوقت.

بانت فيلاجات جداد، فيها ديور ديال لخشب مبنيين وحدة حدا وحدة في بقع أرضية قد قد. مثلاً، لغابات اللي كانت قليلة السكان في جبال الكاربات الغربية (في سلوفاكيا دبا) تطورات فيها شبكة ديال التجمعات السكنية في عهد بيلا الرابع. غبرو لأكواخ، وتبناو ديور قروية جديدة فيهم بيت د لڭلس وكوزينة ومخزن د لماكلة. التقنيات لفلاحية لمطورة، بحال لـمحاريت لتقيلة، نتشرات حتى هي في كاع لـمملكة. لهجرة لداخلية حتى هي عاونات في تطوير لأراضي لجديدة اللي بانت في أراضي التاج لقديمة. لـملاك لجداد عطاو لحرية الشخصية وشروط مادية حسن للناس اللي جاو لعندهم، وهادشي خلى حتى لفلاحين اللي ما تحركوش يحسنو من وضعيتهم. بيلا الرابع عطا امتيازات لكتر من عشرة ديال لـمدن، بحال ناڭيزومبات وبست. واحد لّيستة ديال 1264 فيها سلع ديال لـفخامة — توب د لـملف لغالي، لحرير، لـمجواهرات، ولأحجار لكريمة — تباعد لـوريث التاج إسطفان الخامس، كاتبين بلي السلع لـمستوردة كانت كاتخلص أساساً بـالنقرة ولـملح.

[تصغير|يسار|upright=1.5 |alt=13th-century Hungary |لإدارة الذاتية لـمحالية في [مملكة هنغاريا (أواخر لقرن 13)]]

وخا رسايل التهديد اللي صيفطوها الخانات ديال "لقبيلة لدهبية" لبيلا الرابع كاتأكد بلي لخطر ديال إجتياح مغولي جديد باقي كاين، إلا أنه دار سياسة خارجية توسعية. فريدريك التاني ديال لنمسا مات وهو كايحارب ضد لقوات لـمجرية في 1246، ونسيب بيلا الرابع، روستيسلاف ميخائيلوفيتش، ضم أراضي كبيرة على طول لـحدود لـجنوبية د لـمملكة. الصراعات بين لـمليك لي شرف وولدو دارت حرب أهلية في ستينات لقرن 13.

بيلا الرابع وولدو أكدو مع بعضياتهم لحريات ديال لخدام لـملكيين وبداو كايسميوهم "نبلاء" في 1267. في هاد لـوقت، "لنبلاء لحقيقيين" ولاو مفرزين قانونياً على لـملاك لخرين. كانوا كايملكو لأراضي ديالهم بلا حتى التزام، ولكن أي واحد آخور (حتى لنبلاء ديال لـكنيسة، ولـقادة الرومانيين، و"لنبلاء لـمشروطين" لخرين) كانو كايقدمو خدمات لسيادهم مقابل لأراضي اللي عندهم. في بزاف ديال لـجهات، لنبلاء لـمحليين خداو لحق باش يختارو ربعة ديال "قضاة لنبلاء" باش يمتلوهم في لإجراءات الرسمية. وبانت في هاد لـفترة حتى لـفكرة اللي كاتساوي بين "لأمة" لـمجرية ومجتمع لنبلاء.

لـملاك لـكبار بزاف بززوا على لنبلاء الصغار باش يتبعوهم، وهادشي زاد من لقوة ديالهم. واحد من هاد لوردات، يواكيم من عائلة ڭوتكيليد، خطف لـوريث لاديسلاوس الرابع في 1272. مات إسطفان الخامس مورا شهور، ونوض حرب أهلية جديدة بين عائلات تشاك وكوسيڭي اللي حاولوا يتحكموا في لـحكومة بسميت لـمليك الصغير لاديسلاوس الرابع. لاديسلاوس الرابع، اللي كانت مو إليزابيت بنت قائد ديال لـكومان، كان كايفضل عائلتو من لـكومان، وهادشي خلاه ما يكونش محبوب. حتى إنه تّهم بلي هو اللي نوض لإجتياح لـمغولي التاني في 1285، وخا لقوات لـملكية هي اللي غلبات لـمغزيين.

ملي تقتل لاديسلاوس الرابع في 1290، لـفاتيكان اعتبر لـمملكة أرض "خاوية". وخا روما عطات لـمملكة لـولد ختو شارل مارتل، إلا أن لأغلبية ديال لنبلاء لـمجر ختاروا أندراس التالت، حفيد أندراس التاني. أندراس كان أول ملك كايحلف باش يحترم حريات لـكنيسة ولنبلاء قبل ما يتوج. وبدا كايجمع بانتظام لوردات وممتلي لنبلاء في اجتماعات كاتسمى "دّايت" (Diet)، اللي بدات كاتطور لـمؤسسة تشريعية. في 1300، لـمملكة كانت مقسمة لأقاليم مستقلة كايحكموها نبلاء قويين (بحال ماتيو تشاك ولاديسلاوس كان). أندراس التالت مات فجأة في 14 يناير 1301، وهكا سالات سلالة أرباد من جيهت لـرجال.
## مورا هادشي

مع الموت ديال أندراس الثالث، تقطعات السلالة ديال الرجال في عائلة أرباد، وبدات واحد الفترة ديال الفوضى. شارل روبرت توج ملك بتاج مؤقت، ولكن أغلب اللوردات والأساقفة رفضوا يخضعوا ليه حيت اعتبروه رمز للمحاولات ديال الفاتيكان (الكرسي الرسولي) باش يتحكم في هنغاريا. ختاروا في بلاصتو وينسيسلاوس د بوهيميا اللي كان عندو 12 عام، واللي كان منحدر من بيلا الرابع من جيهت لعيالات. لـمليك الصغير ما قدرش يثبت راسو حيت بزاف ديال اللوردات، خاصة اللي كانوا في المناطق الجنوبية ديال المملكة، بقاو كيدعموا شارل روبرت. غادر وينسيسلاوس هنغاريا ورجع لبوهيميا في منتصف 1304، ومورا ما ورث بوهيميا في 1305، تنازل على المطالبة ديالو بالتاج د هنغاريا لصالح أوتو الثالث، دوق بافاريا.

أوتو، اللي كان حفيد بيلا الرابع، توج ملك، ولكن غير عائلة كوسيغي والألمان ديال ترانسيلفانيا هما اللي اعتبروه حاكم شرعي. تقبض عليه في ترانسيلفانيا من طرف لاديسلاوس كان، اللي بزز عليه يغادر هنغاريا. أغلبية اللوردات ورجال الدين ختاروا شارل روبرت ملك في واحد الاجتماع (Diet) في 10 أكتوبر 1307. وتوج بـ "التاج المقدس د هنغاريا" في سيكشفهيرفار من طرف رئيس أساقفة إسترڭوم في 27 غشت 1310، كيفما كان مفروض في القانون العرفي. في العشر سنين اللي تبعات هادشي، دار سلسلة ديال الحملات العسكرية ضد "المغناطات" (اللوردات لقويين) باش يرجع سلطة التاج. شارل روبرت وحد المملكة مورا الموت ديال أقوى لورد، ماتيو تشاك، وهادشي خلاه يسيطر على الإقليم ديالو الكبير في شمال شرق هنغاريا في 1321.

## شوف حتى

بانات في لعصور لوسطانية

ليستة د ملوك هنغاريا

لحرب لمجرية لبلغارية

## ملاحظات

## مصادر

## مصايد

### مصايد أولية

*Anonymus, Notary of King Béla: The Deeds of the Hungarians* (تحرير، ترجمة وتعليق ديال Martyn Rady و László Veszprémy) (2010). في: Rady, Martyn; Veszprémy, László; Bak, János M. (2010); *Anonymus and Master Roger*; CEU Press; .

*Master Roger's Epistle to the Sorrowful Lament upon the Destruction of the Kingdom of Hungary by the Tatars* (ترجمة وتعليق ديال János M. Bak و Martyn Rady) (2010). في: Rady, Martyn; Veszprémy, László; Bak, János M. (2010); *Anonymus and Master Roger*; CEU Press; .

*The Deeds of Frederick Barbarossa by Otto of Freising and his continuator, Rahewin* (ترجمة وتعليق مع مقدمة ديال Charles Christopher Mierow، بالتعاون مع Richard Emery) (1953). Columbia University Press. .

*The Laws of the Medieval Kingdom of Hungary, 1000–1301* (ترجمة وتحرير ديال János M. Bak, György Bónis, James Ross Sweeney مع مقال على الطبعات لقديمة ديال Andor Czizmadia، الطبعة التانية لمنقحة، بالتعاون مع Leslie S. Domonkos) (1999). Charles Schlacks, Jr. Publishers.

### مصايد تانوية

## قراية كتر

*

## عيون برانية

*

1000
هنغاريا 1000
تصنيف:تطور ترابي ديال هنغاريا
.
.
.
تصنيف:تاريخ سلوفاكيا